Na temelju članka 18. stavka 1. Zakona o proračunu („Narodne novine“, broj 144/21) i članka 29. točke 5. Statuta Grada Vodica („Službeni glasnik Grada Vodica“, broj 12/22) Gradsko vijeće Grada Vodica na 15. sjednici, dana 19. prosinca 2023. godine donosi

**ODLUKU**

**o izvršavanju Proračuna Grada Vodica za 2024. godinu**

**I. OPĆE ODREDBE**

**Članak 1.**

Ovom se Odlukom uređuje struktura prihoda i primitaka, rashoda i izdataka Proračuna Grada Vodica za 2024. godinu (u daljnjem tekstu: Proračun), njegovo izvršavanje, opseg zaduživanja, suglasnosti i jamstva Grada Vodica (u daljnjem tekstu: Grada), upravljanje dugom te financijskom i nefinancijskom imovinom Grada, prava i obveze korisnika proračunskih sredstava, ovlasti Gradonačelnika u izvršavanju Proračuna, te druga pitanja o izvršavanju Proračuna.

**Članak 2.**

Proračun se sastoji od Općeg i Posebnog dijela i obrazloženja proračuna.

 Opći dio Proračuna se sastoji od Računa prihoda i rashoda i Računa financiranja.

 U Računu prihoda i rashoda iskazani su prihodi poslovanja i prihodi od prodaje nefinancijske imovine, te rashodi poslovanja i rashodi za nabavu nefinancijske imovine. U Računu financiranja iskazani su svi primici od financijske imovine i zaduživanja, te izdaci za financijsku imovinu i otplatu zajmova.

 Posebni dio Proračuna se sastoji od plana rashoda i izdataka proračunskih korisnika iskazanih po vrstama, a raspoređenih u programe koji se sastoje od aktivnosti i projekata.

 U Plan Proračuna Grada za 2024. godinu uključeni su svi prihodi i primici, rashodi i izdatci proračunskih korisnika – Ustanova, sukladno svim proračunskim klasifikacijama.

 Sredstva se u Proračunu osiguravaju proračunskim korisnicima (u daljnjem tekstu: korisnici) koji su u njegovom posebnom dijelu određeni za nositelje sredstava raspoređenih po programima (aktivnostima i projektima) i po vrstama rashoda i izdataka. Proračunski korisnici Grada Vodica evidentirani su u Registru proračunskih i izvanproračunskih korisnika, te se njima također osiguravaju sredstva u proračunu unutar nositelja posebnog dijela Proračuna.

 Nositelji posebnog dijela Proračuna:

**Razdjel 001 – Predstavničko i izvršno tijelo**

**Razdjel 002 - Upravni odjel za društvene djelatnosti, opće i kadrovske poslove**

**Razdjel 003 – Upravni odjel za financije i javne prihode**

**Razdjel 004 – Upravni odjel za gospodarstvo, imovinu i prostorno planiranje**

**Razdjel 005 – Upravni odjel za komunalno-vodni sustav, zaštitu okoliša i graditeljstvo**

**II. IZVRŠAVANJE PRORAČUNA**

**Članak 3.**

Korisnici smiju proračunska sredstva koristiti samo za namjene koje su određene Proračunom i to do visine utvrđene u njegovom Posebnom dijelu.

Sredstva Proračuna osiguravaju se proračunskim korisnicima koji su u Posebnom dijelu Proračuna određeni kao nositelji kroz razdjele i glave. Proračunskim sredstvima korisnici se smiju koristiti samo do visine planiranih sredstava po načelu dobrog financijskog upravljanja, odnosno načelima ekonomičnosti i djelotvornosti.

 Ako se u tijeku izvršavanja Proračuna utvrdi da su proračunska sredstva korištena nenamjenski privremeno će se obustaviti isplata iz proračuna na onim stavkama s kojih sredstva nisu trošena namjenski.

 Odluku o umanjivanju i obustavi sredstava donosi Gradonačelnik.

**Članak 4.**

 Upravni odjel za financije i javne prihode je obvezan u roku od osam dana od stupanja na snagu Proračuna izvijestiti sva tijela gradske uprave o odobrenim sredstvima, a tijela gradske uprave obvezna su u daljnjem roku od osam dana izvijestiti o istom krajnje korisnike koji se financiraju iz Proračuna i za čije poslovanje su iskazana sredstva u Posebnom dijelu Proračuna.

 Proračunski korisnici – ustanove, za koje su sredstva planirana u Proračunu i to u Posebnom dijelu obvezni su dostaviti nadležnim tijelima gradske uprave svoje financijske planove usuglašene s odobrenim sredstvima u Proračunu u roku od 15 dana od stupanja na snagu Proračuna za 2024. godinu.

 Tijela gradske uprave obvezna su u roku od osam dana dostaviti Gradonačelniku prijedlog zajedničkog financijskog plana svih korisnika Proračuna za koja su nadležni.

 Na temelju usvojenih financijskih planova Upravni odjel za financije i javne prihode izrađuje mjesečne planove za izvršavanje Proračuna na temelju kojih planira likvidnost Proračuna, a sve u skladu s novčanim tijekom Proračuna.

**Članak 5.**

 Ukoliko se prihodi Proračuna ne ostvaruju planiranom dinamikom, prednost u izvršavanju obveza imat će sredstva za redovnu djelatnost upravnih tijela Grada.

 Tijela gradske uprave odgovorna su za prikupljanje proračunskih sredstava i za potpunu i pravodobnu naplatu prihoda na računu Proračuna u skladu s pozitivnim propisima.

 Pravne osobe – proračunski korisnici odgovorne su za naplatu prihoda i primitaka u okviru svoje nadležnosti.

**Članak 6.**

 Proračun se izvršava preko jedinstvenog transakcijskog računa proračuna za sve Upravne odjele.

 Rashodi i izdaci se temelje na vjerodostojnoj knjigovodstvenoj ispravi koju ovjerava odgovorna ili ovlaštena osoba nadležnog Upravnog odjela uz naznaku razdjela, programa, aktivnosti i oznake ekonomske klasifikacije.

 Proračunski korisnici mogu preuzeti obveze na teret Proračuna Grada samo za namjene i do visine svog financijskog plana, a obveze po Ugovorima koje zahtijevaju plaćanja u slijedećim godinama iz Proračuna Grada samo uz suglasnost Gradskog vijeća, a na prijedlog Gradonačelnika, te se uključuju u opseg financijskog plana u godini u kojoj dospijevaju.

**Članak 7.**

 Gradonačelnik je odgovoran Gradskom vijeću za planiranje i izvršavanje Proračuna o čemu ga izvještava na način propisan zakonom.

 Nalogodavac i odgovorna osoba za zakonito i pravilno planiranje i izvršavanje Proračuna u cjelini je Gradonačelnik.

 Upravni odjel za financije i javne prihode izvršava Proračun i o tome izvještava Gradonačelnika. Pročelnici Upravnih odjela, te čelnici pravnih osoba koje su korisnici Proračuna, odgovorni su za planiranje i izvršavanje svog dijela Proračuna, te za zakonito, namjensko i svrhovito korištenje proračunskih sredstava utvrđenih financijskim planom potrebnim za realizaciju ciljeva, tj. aktivnosti i projekata za koje su nadležni.

 Odgovornost za izvršavanje Proračuna u smislu odredbe stavka 3. ovog članka podrazumijeva odgovornost za preuzimanje i verifikaciju obveza, izdavanje naloga za plaćanje na teret proračunskih sredstava, te za dostavu izvješća o utrošenim sredstvima s pripadajućom dokumentacijom.

**Članak 8.**

 Prihodi proračuna ubiru se i uplaćuju u Proračun u skladu s pozitivnim propisima neovisno o visini prihoda planiranih u Proračunu.

 Proračunski korisnici – ustanove ( Dječji vrtić Tamaris, Javna vatrogasna postrojba, Gradska knjižnica, Pučko otvoreno učilište i Memorijalni centar Faust Vrančić ) su izuzeti od obveze uplate ostvarenih vlastitih prihoda i namjenskih prihoda i primitaka u Proračun jer nisu stvoreni informacijski preduvjeti za praćenje prihoda svojih korisnika i izvršenje rashoda iz tih izvora.

 Prihodi iz stavka 2. ovog članka planiraju se u financijskim planovima proračunskih korisnika i uplaćuju na njihov račun, a mogu se koristiti isključivo za namjene utvrđene financijskim planovima. Proračunski korisnici mogu preuzimati i plaćati ih po stavkama rashoda za čije su financiranje planirani prihodi iz stavka 2. ovog članka isključivo do iznosa ostvarenih prihoda.

 Proračunski korisnici – ustanove tijekom godine su obvezni o ostvarenju i trošenju prihoda iz stavka 2. ovog članka izvještavati Upravno tijelo nadležno za financije i javne prihode, jer će podaci o njihovom ostvarenju i trošenju biti uključeni u polugodišnji i godišnji izvještaj o izvršenju Proračuna Grada Vodica.

**Članak 9.**

Tijekom godine moguće su nepredviđene okolnosti koje mogu dovesti do neplaniranih ostvarenja prihoda i primitaka te rashoda i izdataka proračunskih korisnika – ustanova.

 Upravljačka tijela ustanova ne mogu donositi izmjene i/ili dopune svojih financijskih planova vezanih uz financiranje iz izvora općih prihoda bez prethodne suglasnosti Grada, odnosno bez donošenja izmjena i/ili dopuna proračuna Grada.

 Upravljačka tijela ustanova mogu donositi prijedloge izmjena i/ili dopuna svojih financijskih planova vezanih uz financiranje iz vlastitih izvora i dostavljati ih Upravnom tijelu nadležnom za financije i javne prihode.

 U slučaju opravdanosti prijedloga, nadležno tijelo za financije i javne prihode predložiti će gradonačelniku da proračunskim korisnicima – ustanovama daje pisane suglasnosti kojima će se njihovi prijedlozi izmjena i/ ili dopuna financijskih planova usvojiti ili odbiti.

 Odobrene izmjene i/ili dopune financijskih planova ustanova će tijekom godine biti usklađene sa izmjenama i/ili dopunama ili preraspodjelama proračuna Grada.

**Članak 10.**

Preuzimanje obveza kod nabave roba i usluga, te ustupanje radova, provodit će se u skladu sa Zakonom o javnoj nabavi („Narodne novine“, broj 120/16 i 114/22).

**Članak 11.**

 Zahtjev za isplatu sredstava za nabavu roba, usluga i ustupanja radova koji se temelji na propisima Zakona o javnoj nabavi moraju biti usklađeni s Planom nabave za 2024. godinu. Potpisani Ugovor o javnoj nabavi mora biti u skladu s uvjetima određenim u dokumentaciji za nadmetanje i odabranom ponudom, a jedan primjerak Ugovora na temelju kojeg se ispostavlja faktura/obračunska situacija mora biti dostavljen Upravnom odjelu za financije i javne prihode.

**Članak 12.**

 Prava i obveze iz rada i po osnovi rada dužnosnika, službenika i namještenika utvrđivat će se u skladu s odlukama Gradskog vijeća, Gradonačelnika, zakonskim propisima i općim aktima.

 Materijalna prava i naknade troškova zaposlenih, naknade za korištenje godišnjeg odmora, otpremnine za odlazak u mirovinu, slučaj smrti obitelji, naknade za duža bolovanja, putne troškove i ostala prava, isplaćivat će se u skladu s propisima i planiranim sredstvima u Proračunu.

**Članak 13.**

 Pogrešno ili više uplaćeni prihodi u Proračun, vraćaju se uplatiteljima na teret tih prihoda. Pogrešno ili više uplaćeni prihodi u proračune prethodnih godina vraćaju se uplatiteljima na teret rashoda Proračuna. Rješenje o povratu sredstava donosi nadležno tijelo gradske uprave na temelju dokumentiranog zahtjeva stranke.

**Članak 14.**

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za financije i javne prihode, a potpisuje Gradonačelnik.

 Instrumenti osiguranja plaćanja primljeni od pravnih osoba kao sredstvo osiguranja naplate potraživanja ili izvođenja radova i usluga dostavljaju se Upravnom odjelu za financije i javne prihode.

 Evidenciju izdanih i primljenih instrumenata osiguranja plaćanja vodi Upravni odjel za financije i javne prihode.

**III. PRORAČUNSKA ZALIHA**

**Članak 15.**

 Neraspoređeni dio Proračuna čine sredstva proračunske zalihe koja se koriste za financiranje neplaniranih rashoda ili za namjene za koje se tijekom godine pokaže da nisu utvrđena dostatna sredstva jer ih pri planiranju Proračuna nije bilo moguće predvidjeti, te za druge nepredviđene rashode.

 Visina proračunske zalihe u Proračunu za 2024.g. iznosi 50.000,00 €.

 Gradonačelnik izvješćuje Gradsko vijeće tromjesečno o korištenju sredstava proračunske zalihe.

**IV. POVRATI SREDSTAVA U PRORAČUN**

**Članak 16.**

Ako se naknadno utvrdi da je isplata iz Proračuna bila nezakonita proračunski korisnik mora odmah zahtijevati povrat proračunskih sredstava u Proračun.

**Članak 17.**

 Proračunski korisnik – primatelj donacije koji nije iskoristio donaciju na način i pod uvjetima što ih je utvrdio donator, mora u financijskom planu osigurati prihode za donaciju čiji povrat zahtjeva donator. Za navedena sredstva proračunskom korisniku će se umanjiti proračunska sredstva u godini u kojoj mora vratiti primljenu donaciju.

**V. PLAĆANJE PREDUJMA**

**Članak 18.**

 Plaćanje predujma se može ugovoriti samo u iznimnim slučajevima na temelju prethodne suglasnosti Gradonačelnika.

**VI. UPRAVLJANJE FINANCIJSKOM IMOVINOM**

**Članak 19.**

Raspoloživim novčanim sredstvima na računu Proračuna upravlja Gradonačelnik.

 Raspoloživa novčana sredstava Proračuna se mogu oročavati kod poslovnih banaka, s tim da su sredstva oročena po uobičajenim tržišnim uvjetima, te da oročavanje ne ometa redovito izvršavanje proračunskih izdataka, odnosno poštujući načela sigurnosti, likvidnosti i isplativosti ulaganja.

 Odluku o oročavanju donosi Gradonačelnik.

 Prihodi od upravljanja raspoloživim novčanim sredstvima prihod su Proračuna.

**VII. UPRAVLJANJE NEFINANCIJSKOM IMOVINOM**

**Članak 20.**

 Gradonačelnik odlučuje o stjecanju i otuđivanju nekretnina i pokretnina i raspolaganju ostalom imovinom čija pojedinačna vrijednost ne prelazi 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju, odnosno raspolaganju ostalom imovinom. Stjecanje i otuđivanje, te raspolaganje ostalom imovinom mora biti planirano u Proračunu Grada i provedeno u skladu sa zakonom.

 Upravljanje imovinom podrazumijeva njezino korištenje, održavanje i davanje u zakup.

 Sredstva za održavanje i osiguranje dugotrajne nefinancijske imovine osiguravaju se u rashodima poslovanja nadležnih tijela gradske uprave.

**Članak 21.**

 Knjigovodstvena evidencija nefinancijske dugotrajne imovine Grada vodi se u Upravnom odjelu za financije i javne prihode.

 O svakoj poslovnoj promjeni na imovini kojom upravlja, Gradonačelnik je dužan dostaviti podatke Upravnom odjelu za financije i javne prihode.

**Članak 22.**

 Odgoda plaćanja, obročna otplata duga, te prodaja, otpis ili djelomičan otpis potraživanja Grada Vodica provodi se prema kriterijima, mjerilima i postupcima sukladno zakonskim propisima.

**VIII. ZADUŽIVANJE I DAVANJE JAMSTVA**

**Članak 23.**

 Grad se može zadužiti dugoročno samo za investiciju koja se financira iz Proračuna, a koju potvrdi Gradsko vijeće uz prethodnu suglasnost Vlade RH, a na prijedlog Ministra financija.

**Članak 24.**

 Ukupna godišnja obveza zaduženja Proračuna Grada može iznositi najviše do 20% ostvarenih prihoda u godini koja prethodi godini u kojoj se zadužuje, umanjenih za prihode i primitke od domaćih i inozemnih pomoći, donacija, sufinanciranja građana, dodatnog udjela u porezu na dohodak i pomoći izravnanja za financiranje decentraliziranih funkcija.

 U iznos ukupne godišnje obveze zaduženja uključen je iznos prosječnoga godišnjeg anuiteta po kreditima, zajmovima, obvezama na osnovi izdanih vrijednosnih papira, danih jamstava i suglasnosti iz članka 127. stavka 1. Zakona o proračunu („Narodne novine“ broj 144/21) te dospjele obveze iskazane u zadnjem raspoloživom financijskom izvještaju.

 Tekuća otplata glavnice gradskog duga, te pripadajuća kamata imaju u izvršavanju Proračuna prednost pred svim ostalim izdacima.

**Članak 25.**

 Stanje obveza po dugoročnom zajmu za izgradnju novog dječjeg vrtića u Vodicama na dan 1.1.2024. godine iznosit će 1.924.480,74 €.

 Stanje obveza po kratkoročnom zajmu, dobivenom iz Državnog proračuna, a sve uslijed pandemije Covid-a 19 i pada gradskih prihoda, na dan 01.01.2024. godine iznosit će 424.712,99 €.

**Članak 26.**

 Upravni odjel za financije i javne prihode je dužan o stanju po izdanim zaduženjima, jamstvima i suglasnostima izvijestiti Ministarstvo financija na obrascima i u rokovima kako je određeno Zakonom o proračunu („Narodne novine“ broj 144/21).

 Grad Vodice se može kratkoročno zadužiti najduže do 12 mjeseci za premošćivanje jaza nastalog zbog različite dinamike priljeva sredstava i dospijeća obveza, bez mogućnosti daljnjeg reprogramiranja ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

**IX. PRIMJENA PRORAČUNSKOG RAČUNOVODSTVA, FINANCIJSKO RAČUNOVODSTVENA KONTROLA I IZVJEŠTAVANJE**

**Članak 27.**

 Proračun i proračunski korisnici primjenjuju sustav proračunskog računovodstva.

 Kontrola poslovnih postupaka u pripremi i izvršavanju proračuna, upravljanje gradskim dugom i gotovinom, praćenje financijskih propisa, praćenje nastanka obveza, praćenje primjene sustava proračunskog računovodstva, te poslovi financijskog izvještavanja obavljat će se u Upravnom odjelu za financije i javne prihode.

 Svi korisnici proračunskih sredstava obvezni su Upravnom odjelu za financije i javne prihode dati sve potrebne podatke, isprave i izvješća koja se od njih traže.

**Članak 28.**

 Upravni odjel za financije i javne prihode podnosi Gradonačelniku polugodišnji i godišnji izvještaj o izvršenju Proračuna. Polugodišnji i godišnji izvještaj o izvršenju Proračuna Gradonačelnik zatim dostavlja Gradskom vijeću u rokovima propisanim Zakonom o proračunu.

 Proračunski korisnici – ustanove Grada su dužni dostaviti godišnji izvještaj o poslovanju (ostvarenje financijskog plana i izvještaj o radu) nadležnim tijelima gradske uprave, najkasnije u roku od mjesec dana od isteka roka za predaju godišnjih financijskih izvještaja utvrđenog Pravilnikom o financijskom izvještavanju u proračunskom računovodstvu („Narodne novine“, broj 37/22).

**Članak 29.**

 Proračunski korisnici – ustanove Grada su dužni dostaviti polugodišnje i godišnje financijske izvještaje Upravnom odjelu za financije i javne prihode, a sve temeljem Pravilnika o financijskom izvještavanju u proračunskom računovodstvu („Narodne novine“, broj 37/22).

**X. URAVNOTEŽENJE PRORAČUNA I PRERASPODJELA PRORAČUNSKIH SREDSTAVA**

**Članak 30.**

 Ako tijekom godine dođe do povećanja rashoda i/ili izdataka odnosno smanjenja prihoda i/ili primitaka Gradonačelnik može poduzeti mjere uravnoteženja Proračuna propisane zakonom.

 Ako se primjenom privremenih mjera ne uravnoteži Proračun, njegovo uravnoteženje, odnosno preraspodjelu sredstava između proračunskih korisnika utvrdit će Gradsko vijeće Izmjenama i dopunama Proračuna.

**Članak 31.**

 Gradonačelnik može odobriti preraspodjelu sredstava proračuna temeljem članka 60. Zakona o proračunu („Narodne novine 144/21).

 O izvršenim preraspodjelama Gradonačelnik je dužan izvijestiti Gradsko vijeće u polugodišnjem i godišnjem Izvještaju o izvršenju Proračuna.

 Proračunske stavke za otplatu glavnice i kamate javnog duga mogu se izvršavati u iznosima iznad planiranih.

**XI. PRIJELAZNE I ZAVRŠNE ODREDBE**

**Članak 32.**

 Proračun se izvršava do 31. prosinca 2024. godine.

 Samo naplaćeni prihodi u kalendarskoj godini priznaju se kao prihodi Proračuna za 2024. godinu.

 Ostvareni namjenski prihodi i primici koji ne budu iskorišteni do 31. prosinca 2024. godine prenose se u Proračun za narednu godinu.

**Članak 33.**

 Ova Odluka objavit će se u „Službenom glasniku Grada Vodica“ i stupa na snagu 1. siječnja 2024. godine.

KLASA: 400-08/23-01/12

URBROJ: 2182-4-02/01-23-1

Vodice, 19. prosinca 2023. godine

**GRADSKO VIJEĆE GRADA VODICA**

 **PREDSJEDNIK**

 **Marko Mačukat**